RICH อยู่ระหว่างทำ Due Diligence ธุรกิจโรงไฟฟ้าฯ คาดแล้วเสร็จ Q1/59
RICH เผยหลังเซ็น MOU ลงทุนธุรกิจโรงไฟฟ้าชีวมวลแล้วนั้น ขณะนี้อยู่ในระหว่างจัดทำ Due Diligence คาดแล้วเสร็จไตรมาส 1/59 เผยสนใจที่จะขยายธุรกิจโรงไฟฟ้าชีวมวลโครงการอื่นอีก ซึ่งอยู่ในขั้นตอนการศึกษาความเป็นไปได้
16 พ.ย. 2558

บริษัท  ริช เอเชีย สตีล จำกัด (มหาชน) ระบุว่า สำหรับความคืบหน้าในการลงทุนธุรกิจโรงไฟฟ้าชีวมวล ซึ่งมีกำลังการผลิต 9.9 เมกกะวัตต์ โดยบริษัทได้เข้าทำสัญญาบันทึกความเข้าใจ และได้วางเงินมัดจำไว้จำนวนหนึ่งแล้วนั้น
ปัจจุบันบริษัทอยู่ในระหว่างการจัดทำและตรวจสอบบริษัท (Due Diligence) ทั้งในด้านกฎหมาย (Legal Due Diligence) และด้านบัญชีและการเงิน (Accounting and Financial Due Diligence)
โดยเฉพาะการปรับปรุงโครงสร้างทางด้านบัญชีของบริษัทโรงไฟฟ้าซึ่งจะต้องดำเนินการวางระบบบัญชีให้เป็นมาตรฐานเดียวกันกับของบริษัทผู้บริหารจึงได้เจรจาต่อรองกับผู้ขายเกี่ยวกับการจัดโครงสร้างและการวางระบบบัญชีดังกล่าวให้เสร็จเรียบร้อยก่อน จึงจะเข้าทำสัญญาซื้อขายหุ้นเพื่อเข้าลงทุนต่อไป และเพื่อให้เกิดความเชื่อมั่นทั้ง 2 ฝ่าย
ทั้งนี้ บริษัทจึงได้วางมัดจำเพิ่มขึ้นอีกจำนวนหนึ่ง โดยบริษัทคาดว่า การจัดโครงสร้างและการวางระบบบัญชีดังกล่าว จะดำเนินการเสร็จเรียบร้อยภายในไตรมาสที่ 1 ปี 2559 โดยเมื่อเสร็จสิ้นแล้วจะนำเสนอต่อคณะกรรมการในการพิจารณาอนุมัติเพื่อเข้าทำรายการลงทุนในโรงไฟฟ้าชีวมวลดังกล่าว
รวมถึงจะต้องปฏิบัติตามขั้นตอนต่าง ๆ ให้เป็นไปตามกฎเกณฑ์ของตลาดหลักทรัพย์ฯ และสำนักงาน กลต.โดยขึ้นอยู่กับมูลค่าการลงทุน  ซึ่งบริษัทจะแจ้งความคืบหน้าให้นักลงทุนทราบต่อไป
นอกจากนี้ บริษัทมีความสนใจที่จะขยายธุรกิจโรงไฟฟ้าชีวมวลโครงการอื่นอีก ซึ่งอยู่ในขั้นตอนการศึกษาความเป็นไปได้
โดยบริษัทได้เชิญนักลงทุนต่างประเทศที่มีศักยภาพทั้งทางด้านเงินทุนและเทคโนโลยีเข้ามาร่วมศึกษาและให้ความคิดเห็นในโครงการอื่น ๆ เพิ่มเติมเพื่อจะเป็นตัวเสริมในธุรกิจพลังงานหมุนเวียนในอนาคตต่อไป
อีกทั้งบริษัทได้เข้าศึกษาความเป็นไปได้ในการลงทุนประกอบกิจการสาธารณูปโภคในการผลิตและจ่ายน้ำประปา ขนาดกำลังผลิตไม่น้อยกว่า 100,000 ลบ.ม. ต่อวัน ในเขตพื้นที่จังหวัดสมุทรสาคร และพื้นที่ใกล้เคียงแล้ว ซึ่งบริษัทได้เล็งเห็นศักยภาพของโครงการผลิตและจ่ายน้ำประปา โดยมีนักลงทุนต่างประเทศที่เป็นเจ้าของเทคโนโลยีที่เหมาะสม มีความสนใจที่จะเข้าร่วมลงทุนเป็นอย่างยิ่ง
ทั้งนี้ บริษัทจึงได้ลงนามบันทึกความเข้าใจที่จะให้นักลงทุนต่างประเทศดังกล่าวซึ่งมีศักยภาพทั้งด้านเงินทุนและเทคโนโลยี เข้ามาร่วมลงทุนในโครงการผลิตและจ่ายน้ำประปาโดยนักลงทุนต่างประเทศได้ส่งผู้เชี่ยวชาญเข้ามาเก็บข้อมูลและศึกษาความเป็นไปได้ของข้อมูลเพิ่มเติมเพื่อใช้ในการออกแบบ ประกอบกับโครงสร้างทางการเงินที่เหมาะสม
สำหรับการลงทุนนี้ในส่วนของบริษัทได้ลงพื้นที่และติดต่อกับองค์การบริหารส่วนตำบลและชุมชนเพื่อดำเนินตามขั้นตอนในการทำประชาพิจารณ์ประกอบการขออนุญาตจากทางการและหน่วยงานราชการที่เกี่ยวข้องซึ่งบริษัทคาดว่าโครงการผลิตและจ่ายน้ำประปาดังกล่าวน่าที่จะสามารถสรุปผลรูปแบบโครงสร้างการลงทุนและขออนุญาตกับหน่วยงานราชการที่เกี่ยวข้องภายในไตรมาสที่ 1 ปี 2559
 